ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0917/96 υποβολή: Josep Pons Grau (PSE) προς την Επιτροπή (23 Απριλίου 1996)

Θέμα: Γενικές εκλογές στη Μαυριτανία

Στις 11 Οκτωβρίου 1996 προβλέπεται να διενεργηθούν γενικές εκλογές στη Μαυριτανία.

Ποιά μέτρα προτίθεται να λάβει η Επιτροπή για να βοηθήσει στην ομαλή διεξαγωγή τους;

Απάντηση του κ. Pinheiro εξ ονόματος της Επιτροπής (24 Μαΐου 1996)

Η Επιτροπή έλαβε αίτηση για χρηματοδοτική βοήθεια από τις αρχές της Μαυριτανίας για τη διοργάνωση των βουλευτικών εκλογών του Οκτωβρίου 1996. Προς το παρόν έχουν αρχίσει διαβουλεύσεις μεταξύ του προϊσταμένου της αντιπροσωπείας της Επιτροπής στη Μαυριτανία και τους αντιπροσώπους των κρατών μελών που διαμένουν στο Nouakchott για να διαπιστώνουν, εάν οι διάφορες βοήθειες που ζητούνται από την Κοινότητα καθώς και από άλλους ενδεχόμενους χρηματοδότες, μπορεί να επέλθουν συγχρόνως και κατά τρόπο συντονισμένο.

Μετά από τις διαβουλεύσεις αυτές, η Επιτροπή θα αναφέρει εάν μπορεί να προβλεφτεί τελικά θετική απάντηση. Επειδή έτσι έχει η κατάσταση, λόγω του μεγάλου αριθμού των αιτήσεων για υποστήριξη, η Επιτροπή είναι υπέρ εκλογών που σφραγίζουν τη μετάβαση προς τη δημοκρατία και το κράτος δικαίου. Η Επιτροπή, η οποία είχε συμβάλλει σημαντικά μ'αυτό το πνεύμα στις εκλογές που διεξάχθηκαν το 1992 στη Μαυριτανία, πριν εκθέσει την άποψή της σχετικά με το νέο δημοψήφισμα, θα λάβει υπόψη της τη δυνατότητα εξασφάλισης σωστού συντονισμού μεταξύ των χρηματοδοτών.

Όποια κι αν είναι η εξέλιξη, ενδεχόμενες νέες χρηματοδοτικές στηρίξεις, θα μπορούσαν να πραγματοποιηθούν με καλύτερους τρόπους απ'ότι στο παρελθόν με την προώθηση σημαντικής προόδου όσον αφορά την ποιότητα του δημοψηφίσματος.
ΓΡΑΠΤΗ ΕΡΩΤΗΣΗ P-1878/96 υποβολή: Luigi Caligaris (UPE) προς την Επιτροπή (5 Iουλίου 1996)

Θέμα: Παρεμβάσεις στις περιοχές που επλήγησαν από πλημμύρες στο Φριούλι

Τη νύχτα της 22ης Ιουνίου πλημμύρα εξαιρετικών διαστάσεων έπληξε στην Ιταλία την περιοχή του Φριούλι προκαλώντας το θάνατο 3 ατόμων και σοβαρές ζημιές στις κατοικίες και τις υποδομές.

Δεδομένου ότι η πλημμύρα έπληξε ιδιαίτερα πολλά ορεινά χωριά που πληρούν τις προϋποθέσεις συμπερίληψης στο στόχο 5β, θεωρεί η Επιτροπή σκόπιμο να αυξήσει την προβλεπόμενη για το στόχο αυτό προικοδότηση προκειμένου να επιτευχθεί η ταχεία αποκατάσταση του περιβάλλοντος και των υποδομών στις κατεστραμμένες περιοχές;

Απάντηση του κ. Fischler εξ ονόματος της Επιτροπής (31 Ιουλίου 1996)

Η Επιτροπή αντιμετώπισε πάντα με ιδιαίτερη ευαισθησία τις καταστάσεις φυσικών καταστροφών στα διάφορα κράτη μέλη. Λυπάται που η κοινοτική δράση «επείγουσας βοήθειας στους πληθυσμούς της Κοινότητας, θύματα καταστροφών» δεν χρηματοδοτείται για το τρέχον έτος συνεπεία της θέσης σε «p.m.» του κονδυλίου του προϋπολογισμού της (Β4-3400) κατά την έγκριση του προϋπολογισμού 1996 από το Κοινοβούλιο. Πρέπει να σημειωθεί ότι, ανεξάρτητα από την ιδιαίτερη προσοχή που αποδίδει η Επιτροπή στις εν λόγω ερωτήσεις, οι κοινοτικοί πόροι για το στόχο 5β χορηγήθηκαν συγκεκριμένα για ολόκληρη την περίοδο 1994-1999, χωρίς να προβλεφθούν οικονομικά αποθέματα για να αυξηθεί, ενδεχομένως, η επιδότηση ενός ειδικού προγράμματος.

Το ενιαίο έγγραφο προγραμματισμού (Docup) για την περιοχή Frioul-Vιnιtie Julienne, την οποία αφορά ο στόχος 5β, και στην οποία χορηγήθηκαν 44 εκατ. ECU κοινοτικής συνδρομής για την περίοδο 1994-1999, δικαιούται κατά συνέπεια μόνο τους πρόσθετους πόρους που οφείλονται στην τιμαριθμική αναπροσαρμογή των κοινοτικών χορηγήσεων στο Docup, οι οποίες ανέρχονται, στο παρόν στάδιο, σε 0,92 εκατ. ECU.

Για να αντιμετωπισθούν οι ζημίες που έχουν προκληθεί στις περιοχές 5β του Frioul από την πλημμύρα της 21ης Ιουνίου 1996, η Επιτροπή είναι έτοιμη να εξετάσει στο πλαίσιο συνεργασίας και ιδίως στο πλαίσιο της επιτροπής παρακολούθησης του εν λόγω Docup, τις προτάσεις των εθνικών και περιφερειακών αρχών που έχουν ως σκοπό να χρηματοδοτήσουν την ανασύσταση του δυναμικού της γεωργικής και δασικής παραγωγής που καταστράφηκε από φυσικές καταστροφές, την προστασία του περιβάλλοντος και τη διατήρηση του αγροτικού χώρου καθώς και τη βελτίωση των αγροτικών υποδομών με ολική ή μερική χορήγηση των πόρων που οφείλονται σε τιμαριθμική αναπροσαρμογή ή σε τροποποίηση του Docup που θα επέφερε τη μεταφορά των πόρων από το χορηγούμενο ποσό στα υφιστάμενα μέτρα.

Τέλος, πρέπει να σημειωθεί ότι το Docup προβλέπει ήδη, για την περίοδο 1994-1999 ποσό 11,38 εκατ. ECU δημοσίων πόρων (εκ των οποίων 2,84 για το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - Τμήμα Προσανατολισμού) για ενέργειες που αφορούν την προστασία του εδάφους και την πρόληψη ζημιών που οφείλονται στις πλημμύρες. Η Επιτροπή στο πλαίσιο συνεργασίας, συμφωνεί με την πρόταση των εθνικών και περιφερειακών αρχών που έχει ως σκοπό την επιτάχυνση των ετήσιων προβλέψεων χρήσης των εν λόγω πόρων.
ΓΡΑΠΤΗ ΕΡΩΤΗΣΗ E-1306/96 υποβολή: Hiltrud Breyer (V) προς την Επιτροπή (31 Μαΐου 1996)

Θέμα: Κανονισμός για την οικολογική παραγωγή γεωργικών προϊόντων και την εμπορία γενετικά τροποποιημένων σπόρων

1. Ποιά είναι η γνώμη της Επιτροπής σχετικά με το πρόβλημα της αύξησης στην Ε.Ε. του αριθμού των αιτήσεων για την εμπορία γενετικά τροποποιημένων σπόρων χωρίς ιδιαίτερη σήμανση, γεγονός που παρεμποδίζει τη μεταφορά και την εφαρμογή του κανονισμού ΕΟΚ 2092/91 ((ΕΕ L 198 της 22.07.1991, σελ. 1 ));

2. Πώς μπορούν οι εκμεταλλεύσεις οικολογικής παραγωγής της ΕΕ να αποφύγουν να χρησιμοποιούν παρά τη θέλησή τους γενετικά τροποποιημένους σπόρους αφού δεν υπάρχει σχετική σήμανση;

Τι προτίθεται να κάνει η Επιτροπή για να αντιμετωπισθεί το πρόβλημα αυτό;

Απάντηση του κ. Fischler εξ ονόματος της Επιτροπής (8 Ιουλίου 1996)

1. Στο άρθρο 6 παράγραφος 2 του κανονισμού (ΕΟΚ) αριθ. 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής, όπως τροποποιήθηκε με τον κανονισμό (ΕΚ) αριθ. 1935/95 του Συμβουλίου ((ΕΕ αριθ. L 186 της 05.08.1995 )) θεσπίζεται η αρχή ότι οι σπόροι προς σπορά που χρησιμοποιούνται στη βιολογική παραγωγή, πρέπει να έχουν ληφθεί από συγγενή φυτά τα οποία έχουν καλλιεργηθεί για μία γενιά σύμφωνα με τους κανόνες βιολογικής παραγωγής (όπως περιγράφονται στο άρθρο 6 παράγραφος 1, σημεία α) και β) καθώς και στα σχετικά παραρτήματα του κανονισμού (ΕΟΚ) αριθ. 2092/91). Εντούτοις, δεδομένου ότι το υλικό αυτό διατίθεται επί του παρόντος ιδιαίτερα σπάνια, ο κανονισμός παρέχει επίσης ευρεία παρέκκλιση που επιτρέπει, μέχρι το 2001 τη χρησιμοποίηση συμβατικών σπόρων υπό ορισμένες συνθήκες.

Οι ισχύοντες κανόνες στον κανονισμό (ΕΟΚ) αριθ. 2092/91 δεν αποκλείουν τη χρησιμοποίηση σπόρων που προέρχονται από μία ποικιλία που έχει ληφθεί με γενετική μηχανική, στο βαθμό που η εν λόγω ποικιλία έχει επιτραπεί να τεθεί στο εμπόριο στο γεωργικό τομέα, σύμφωνα με την ισχύουσα κοινοτική νομοθεσία. Κατά τη στιγμή της έκδοσης του κανονισμού (ΕΟΚ) αριθ. 1935/95, το Συμβούλιο και η Επιτροπή συμφώνησαν ωστόσο, ότι το ζήτημα της χρησιμοποίησης γενετικά τροποποιημένων οργανισμών στις βιολογικές καλλιέργειες, απαιτούσε περαιτέρω εξέταση και θα αποτελούσε το αντικείμενο έκθεσης της Επιτροπής. Επί του παρόντος, διεξάγονται οι προπαρασκευαστικές εργασίες για τη σύνταξη της εν λόγω έκθεσης από την Επιτροπή.

2. Η επίσημη έγκριση σπόρων γενετικά τροποποιημένων ποικιλιών, καθώς και θέματα που αφορούν την εμπορία σπόρων, συζητούνται επί του παρόντος στο Συμβούλιο με βάση την πρόταση της Επιτροπής ((ΕΕ αριθ. C 29 της 31.01.1994 )) για την τροποποίηση διαφόρων οδηγιών του Συμβουλίου σχετικά με την εμπορία των σπόρων. Επί του παρόντος αναμένεται η γνώμη του Κοινοβουλίου σχετικά με την εν λόγω πρόταση. Η Επιτροπή είναι πεπεισμένη ότι με την εφαρμογή των προτεινόμενων μέτρων, ο κίνδυνος της ακούσιας χρησιμοποίησης σπόρων γενετικά τροποποιημένων ποικιλιών θα περιοριστεί σημαντικά
ΓΡΑΠΤΗ ΕΡΩΤΗΣΗ E-1139/96 υποβολή: Iρigo Mιndez de Vigo (PPE) προς το (8 Μαΐου 1996)

Θέμα: Χρηματοδότηση των ΜΜΕ

Η Επιτροπή πρότεινε, πρόσφατα, στο Συμβούλιο τη δημιουργία ενός νέου μέσου (ELISE) για τη χρηματοδότηση των δανειοδοτικών εγγυήσεων υπέρ των μικρομεσαίων επιχειρήσεων (ΜΜΕ).

Προτίθεται το Συμβούλιο να εγκρίνει τη δημιουργία αυτού ή άλλου ανάλογου μέσου λαμβάνοντας υπόψη ότι οι ΜΜΕ αποτελούν την κύρια πηγή απασχολήσεων στην Ευρωπαϊκή Ένωση και βρίσκονται σε μειονεκτική θέση επειδή οι τράπεζες θεωρούν ότι ενέχουν υψηλότερο κίνδυνο και παρέχουν λιγότερες εγγυήσεις;

Απάντηση (14 Οκτωβρίου 1996)

Η εν λόγω πρόταση της Επιτροπής μόλις διαβιβάστηκε στο Συμβούλιο και θα εξεταστεί το ταχύτερο δυνατόν από Ομάδα εργασίας, εν αναμονή της γνωμοδότησης του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-1468/96 υποβολή: Hiltrud Breyer (V) προς την Επιτροπή (12 Iουνίου 1996)

Θέμα: Σύνδρομο εοσυνοφιλίας-μυαλγίας οφειλόμενο στη λήψη L-Tryptophan

1. Γνωρίζει η Επιτροπή ότι υπάρχουν άτομα που, μετά τη λήψη L-Tryptophan μολυσμένου λόγω γενετικών τεχνικών, υποφέρουν από μυικό και νευρικό εκφυλισμό, με αποτέλεσμα να καταστούν ανίκανα προς εργασία και να ζουν με κοινωνικά επιδόματα;

2. Ποιά μέτρα μπορούν να ληφθούν, προκειμένου να αποφευχθούν στο μέλλον παρόμοια φαινόμενα στην ΕΕ;

3. Ποιά συγκεκριμένη βοήθεια μπορούν να αξιώσουν οι πάσχοντες από το σύνδρομο αυτό σε ό, τι αφορά:

α) την επαλήθευση της διάγνωσης από ιατρικής και νομικής απόψεως,

β) την παροχή πληροφοριών από πάσχοντες και πεπειραμένους θεραπευτές,

γ) τις δυνατότητες θεραπείας με την κατάρτιση των ενδιαφερομένων γιατρών μέσω ενημερωτικών σεμιναρίων, τραπεζών δεδομένων και παρουσιάσεων;

4. Ποιό καθεστώς πρέπει να αποδοθεί στους πάσχοντες από το σύνδρομο αυτό εντός της ΕΕ;

5. Ποία μέτρα ενίσχυσης μεταβατικού χαρακτήρα προγραμματίζονται για την αποζημίωση των πασχόντων;

6. Ποιός τρόπος αποζημίωσης είναι δυνατόν να εφαρμοσθεί για τους πάσχοντες;

7. Είναι δυνατή η δημιουργία ταμείων αλληλοβοήθειας από τη φαρμακοβιομηχανία, τις κυβερνήσεις και τους ασφαλιστικούς φορείς;

Απάντηση του κ. Flynn εξ ονόματος της Επιτροπής (30 Ιουλίου 1996)

1. Η Επιτροπή γνωρίζει τις εκθέσεις σχετικά με τις ανεπιθύμητες αντιδράσεις στις οποίες αναφέρεται ο αξιότιμος βουλευτής. Το σύνδρομο αυτό (ηωσινοφιλίας - μυαλγίας) έχει αποδοθεί στα «προϊόντα υγιεινής διατροφής» και στα φαρμακευτικά προϊόντα που περιέχουν L-τρυπτοφάνη. Τα κράτη μέλη έλαβαν τα αναγκαία μέτρα στις αρχές της δεκαετίας του '90 και δεν έχουν πλέον αναφερθεί νέα κρούσματα.

2. Παρόλο που ο μηχανισμός της αντίδρασης αυτής δεν αποσαφηνίστηκε ποτέ, ενδέχεται να σχετίζεται με μια μεταβολή στη διαδικασία καθαρισμού της L-τρυπτοφάνης. Προκειμένου να επιτευχθεί καλύτερος έλεγχος του σταδίου αυτού της παρασκευής πρώτων υλών, η Επιτροπή καταρτίζει επί του παρόντος σχέδιο οδηγίας σχετικά με τις επιθεωρήσεις και τον έλεγχο της παρασκευής πρώτων υλών. Επιπλέον, η Επιτροπή συγκροτεί επί του παρόντος ένα δίκτυο τηλεματικής μεταξύ των κέντρων φαρμακοεπαγρύπνησης των κρατών μελών και του Ευρωπαϊκού Οργανισμού Αξιολόγησης Φαρμακευτικών Προϊόντων με σκοπό την επισήμανση προειδοποιητικών σημείων πολύ νωρίτερα και τη βελτίωση του συντονισμού της στρατηγικής των κρατών μελών.

3. έως 7. Τα θέματα που θέτει ο αξιότιμος βουλευτής πρέπει να αποτελέσουν αντικείμενο εξέτασης των αρχών των κρατών μελών.
ΓΡΑΠΤΗ ΕΡΩΤΗΣΗ E-1909/96 υποβολή: Anita Pollack (PSE) προς την Επιτροπή (11 Iουλίου 1996)

Θέμα: Οδηγία 85/337/ΕΟΚ (Αποτιμήσεις του περιβαλλοντικού αντίκτυπου)

Ποιά κράτη μέλη δεν έχουν ακόμα μεταφέρει πλήρως την οδηγία 85/337/ΕΟΚ ((ΕΕ L 175 της 5.7.1985, σελ.40 )) στην εθνική τους νομοθεσία;

Απάντηση της κας Bjerregaard εξ ονόματος της Επιτροπής (1 Αυγούστου 1996)

Η Επιτροπή, ως θεματοφύλακας της συνθήκης, μεριμνά για την ορθή μεταφορά των κοινοτικών οδηγιών στις εθνικές νομοθεσίες.

Στην περίπτωση της οδηγίας 85/337/ΕΟΚ σχετικά με τις ενδεχόμενες επιπτώσεις ορισμένων δημοσίων ή ιδιωτικών έργων στο περιβάλλον, η Επιτροπή εγκαινίασε διαδικασίες παραβάσεως για μη συμμόρφωση, κατά της Γερμανίας, της Ελλάδας, της Ισπανίας, της Ιρλανδίας, της Ιταλίας και της Πορτογαλίας. Οι διαδικασίες αυτές βρίσκονται σε εξέλιξη.

Εξάλλου, το Βέλγιο καταδικάστηκε από το Ευρωπαϊκό δικαστήριο για κακή μεταφορά της εν λόγω οδηγίας, με την απόφαση της 2ας Μαΐου 1996.

Όσον αφορά τα τρία κράτη μέλη, δεν έχει ακόμη ολοκληρωθεί η εξέταση της συμμόρφωσης των εθνικών νομοθεσιών που μεταφέρουν την εν λόγω οδηγία.
ΓΡΑΠΤΗ ΕΡΩΤΗΣΗ E-0930/96 υποβολή: Jonas Sjφstedt (GUE/NGL) προς την Επιτροπή (23 Απριλίου 1996)

Θέμα: Μεταφορά τροφίμων μεταξύ Νορβηγίας και Σουηδίας

Με την ένταξη της Σουδίας στην ΕΕ έχουν προκύψει προβλήματα στον τομέα μεταφοράς τροφίμων μεταξύ της Νορβηγίας και Σουηδίας. Η ΕΕ έχει εγκρίνει μόνον τρεις σταθμούς ελέγχου τροφίμων στα σύνορα Νορβηγίας-Σουηδίας, από το Narcik στα Kiruna και από το Trondheim έως το Φstersund καθώς κι έναν ακόμη σταθμό στη Vδrmland, γεγονός που δεν καθιστά δυνατή τη μεταφορά κρέατος και ψαριών κατά μήκος του Europavδg 12 στα σύνορα μεταξύ των δύο χωρών. Κατά το παρελθόν ήτο δυνατή η μεταφορά τροφίμων μέσω του αυτοκινητόδρομου Europavδg 12 από το Mo i Rana στη Νορβηγία μέσω του Tδrnaby και του Umeε στη Σουηδία, κατόπιν μέσω Φινλανδίας και περαιτέρω προς τα ρωσικά σύνορα.

Ποιά μέτρα προτίθεται να λάβει η Επιτροπή προκειμένου να άρει τα ανωτέρω εμπόδια που παρακωλύουν το εμπόριο μεταξύ Νορβηγίας και Σουηδίας;

Απάντηση του κ. Fischler εξ ονόματος της Επιτροπής (20 Ιουνίου 1996)

Όσον αφορά τους κτηνιατρικούς ελέγχους ζωικών προϊόντων, έχουν εγκριθεί μεταβατικά μέτρα μετά την προσχώρηση της Φινλανδίας και της Σουηδίας (απόφαση 94/958/ΕΚ ((ΕΕ L 371 της 31.12.1994 )) της Επιτροπής όπως τροποποιήθηκε από την απόφαση 95/82/ΕΚ ((ΕΕ L 66 της 24.03. 1995 )) και απόφαση 95/157/ΕΚ ((ΕΕ L 103 της 06.05.1995 )) της Επιτροπής). Οι αποφάσεις αυτές προβλέπουν προσωρινώς σημεία διέλευσης που συνδέονται με σημεία ελέγχου ή την αναγνώριση μεθοριακών σταθμών ελέγχου που έχουν προεπιλεγεί. Τα μεταβατικά αυτά μέτρα περιόρισαν τα προβλήματα που έθετε η μη προσχώρηση της Νορβηγίας.

Στο μέλλον, προβλέπεται ότι η Νορβηγία θα αποκτήσει το κοινοτικό κεκτημένο όσον αφορά τους ελέγχους στον κτηνιατρικό τομέα. Δεν θα υπάρχει πλέον κανένα πρόβλημα με τη λύση αυτή. Το θέμα αυτό αποτελεί, προς το παρόν, αντικείμενο συζητήσεων μεταξύ των οργάνων του Ευρωπαϊκού Οικονομικού Χώρου.
ΓΡΑΠΤΗ ΕΡΩΤΗΣΗ E-1403/96 υποβολή: Laura De Esteban Martin (PPE) προς το (18 Iουνίου 1996)

Θέμα: Εμπόριο ανθρώπων και σεξουαλικός τουρισμός

Προτίθεται το Συμβούλιο να εγκρίνει κάποιο είδος κοινής δράσης για την καταπολέμηση του εμπορίου ανθρώπων και του σεξουαλικού τουρισμού;

Απάντηση (10 Οκτωβρίου 1996)

Στο πρόγραμμά της για το δεύτερο εξάμηνο του 1996, η Ιρλανδική Προεδρία το Συμβουλίου αναφέρει ότι θα προχωρήσει στην εξέταση του φαινομένου της εμπορίας ανθρώπων και στην εξεύρεση μέσων καταπολέμησης αυτής της μάστιγας.

Εξάλλου, στις 10 και 11 Ιουνίου 1996, πραγματοποιήθηκε στη Βιέννη συνέδριο με θέμα την εμπορία και σεξουαλική εκμετάλλευση γυναικών, το οποίο διοργάνωσαν από κοινού η Ευρωπαϊκή Επιτροπή και ο Διεθνής Οργανισμός μετανάστευσης. Επ' ευκαιρία του συνεδρίου, ο Επίτροπος κ. Gradin ανακοίνωσε ότι η Επιτροπή συντάσσει ήδη για το θέμα αυτό ανακοίνωση η οποία αναμένεται να κυκλοφορήσει το φθινόπωρο, ενώ ετοιμάζει και ένα άλλο συνέδριο για την εμπορία παιδιών.
ΓΡΑΠΤΗ ΕΡΩΤΗΣΗ E-1389/96 υποβολή: Gianni Tamino (V) προς την Επιτροπή (6 Iουνίου 1996)

Θέμα: Στοιχειώδεις κανόνες σχετικά με την προστασία των μόσχων

Η Οδηγία 91/629/ΕΟΚ ((ΕΕ L 340 της 11.12.1991, σελ. 28 ))

θεσπίζει τους στοιχειώδεις κανόνες για την προστασία των μόσχων. Στο ιταλικό Δίκαιο η οδηγία αυτή ενσωματώθηκε με το Νομοθετικό Διάταγμα αριθ. 533 της 30ής Δεκεμβρίου 1992. Στο άρθρο 6, εδάφιο 2 του Νομοθετικού Διατάγματος αναφέρεται ότι «κάθε δύο χρόνια, πριν από την τελευταία ημέρα αργίας του μηνός Απριλίου και για πρώτη φορά πριν από τις 30 Απριλίου 1996, το Υπουργείο Υγείας ενημερώνει την Επιτροπή για τα αποτελέσματα των επιθεωρήσεων που διενεργήθηκαν κατά τα δύο προηγούμενα έτη, καθώς και για τον αριθμό των επιθεωρήσεων που διενεργήθηκαν σε σχέση με τον αριθμό των εν ενεργεία εκμεταλλεύσεων σε όλη την εθνική επικράτεια».

Έχει λάβει η Επιτροπή την εν λόγω έκθεση από όλα τα κράτη μέλη; Τί απορρέει από τα στοιχεία που της εστάλησαν;

Απάντηση του κ. Fischler εξ ονόματος της Επιτροπής (8 Ιουλίου 1996)

Η Επιτροπή δεν έχει μέχρι τώρα λάβει καμία πληροφόρηση σχετικά με τα αποτελέσματα των επιθεωρήσεων, όπως προβλέπεται στο άρθρο 7 παράγραφος 3 της οδηγίας αριθ. 91/629/ΕΟΚ. Η Επιτροπή έχει ζητήσει από όλα τα κράτη μέλη να γνωστοποιήσουν τα αποτελέσματα των επιθεωρήσεων αυτών το ταχύτερο δυνατόν.
ΓΡΑΠΤΗ ΕΡΩΤΗΣΗ P-2003/96 υποβολή: Eolo Parodi (UPE) προς την Επιτροπή (12 Iουλίου 1996)

Θέμα: Νομική αναγνώριση των επαγγελματικών, ακαδημαϊκών και πανεπιστημιακών ανταλλαγών

Σε ό,τι αφορά τα διαμεθοριακά προγράμματα επαγγελματικών ανταλλαγών, τις αδελφοποιήσεις και τις υποτροφίες για ευρωπαϊκές σπουδές, παρατηρείται ότι και οι σχετικές πληροφορίες ως προς τις δυνατότητες ανταλλαγών που υπάρχουν σε κοινοτικό επίπεδο είναι ανεπαρκείς και περιορισμένες, και η νομική αναγνώριση των ανταλλαγών αυτών παραμένει ανεπαρκής, πράγμα που περιορίζει σημαντικά το ενδιαφέρον των πρωτοβουλιών αυτών.

Ερωτάται η Επιτροπή:

1. τι μέτρα προτίθεται να λάβει ούτως ώστε οι διαμεθοριακές ανταλλαγές διδασκόντων που διδάσκουν στη μητρική τους γλώσσα να αναγνωρίζονται ως προσόν για την εξέλιξη της σταδιοδρομίας τους στο κράτος μέλος από το οποίο προέρχονται;

2. τι είδους νομική αναγνώριση παρέχεται σε υποτρόφους ή εξ ανταλλαγής σπουδαστές που παρακολουθούσαν μαθήματα επαγγελματικής επιμόρφωσης, προκειμένου να ληφθούν υπόψη, στο πλαίσιο του κύκλου σπουδών στον οποίο ανήκουν, η εργασία που πραγματοποίησαν και οι γνώσεις που απέκτησαν κατά τη φοίτηση σε σχολεία ή άλλα εκπαιδευτικά ιδρύματα άλλων χωρών;

3. ποια κριτήρια προβλέπονται για τους σπουδαστές πανεπιστημιακών ιδρυμάτων;

4. τι μέτρα σκοπεύει να λάβει η Επιτροπή προκειμένου να βελτιωθεί η πληροφόρηση στα κράτη μέλη σχετικά με τις δυνατότητες που υπάρχουν στον τομέα των επαγγελματικών ανταλλαγών, ούτως ώστε να δοθούν σε όλους τους νέους, μελλοντικούς πρωταγωνιστές της ευρωπαϊκής ζωής, ίσες δυνατότητες πρόσβασης στις ανταλλαγές αυτές;

Απάντηση της κας Cresson εξ ονόματος της Επιτροπής (13 Σεπτεμβρίου 1996)

Στο πλαίσιο των υπαρχόντων κοινοτικών προγραμμάτων όσον αφορά την κατάρτιση και την παιδεία - Socrates και Leonardo - μια από τις προϋποθέσεις για την κινητικότητα είναι η πλήρης αναγνώριση των αποτελεσμάτων από την παραμονή σε ένα άλλο κράτος μέλος. Η πληροφόρηση εξασφαλίζεται από κοινού και από τις εθνικές υπηρεσίες που δημιουργήθηκαν σε όλα τα κράτη μέλη σύμφωνα με τις διατάξεις των αποφάσεων για την έγκριση των προγραμμάτων.

Όσον αφορά τις άλλες εναλλαγές που πραγματοποιούνται εκτός των κοινοτικών προγραμμάτων, με πρωτοβουλία των κρατών μελών, ενώσεων, περιφερειών ή ιδρυμάτων κατάρτισης, η Επιτροπή δεν μπορεί να παρέμβει λόγω του ότι η οργάνωση των συστημάτων εκπαίδευσης και κατάρτισης, καθώς και το περιεχόμενο των σπουδών, υπάγονται στην αρμοδιότητα των κρατών μελών στο πλαίσιο του σεβασμού της αρχής της επικουρικότητας. Ωστόσο, η Επιτροπή ενθαρρύνει τη διαφάνεια της πληροφόρησης με την εκπόνηση οδηγών και καταλόγων.

Τα εμπόδια στην κινητικότητα των ατόμων που συμμετέχουν στην κατάρτιση, μαθητών, σπουδαστών, μαθητευομένων, εκπαιδευτικών, ερευνητών, αποτελούν αντικείμενο ενός Πράσινου Βιβλίου της Επιτροπής που θα εγκριθεί πολύ σύντομα και του οποίου ο στόχος θα είναι να προκαλέσει πραγματική συζήτηση στο επίπεδο όλων των ενδιαφερομένων παραγόντων και των ενδιαφερομένων αρχών στα διάφορα κράτη μέλη.
ΓΡΑΠΤΗ ΕΡΩΤΗΣΗ E-1959/96 υποβολή: Hiltrud Breyer (V) προς την Επιτροπή (16 Iουλίου 1996)

Θέμα: Λαθρεμπορία κρέατος αγριόχοιρου μολυσμένου από την πανώλη των χοίρων

1. Γνωρίζει η Επιτροπή ότι κρέας αγριόχοιρου μολυσμένου από την πανώλη των χοίρων έχει εισαχθεί πιθανώς λαθραία στην ΕΕ σε μεγάλη έκταση;

2. Γνωρίζει η Επιτροπή ότι οι τελωνειακές αρχές του Lindau έχουν αρχίσει ήδη έρευνες;

3. Τί προτίθεται να πράξει η Επιτροπή;

4. Σε ποιά ποσότητα εισήχθη πέρυσι στην ΕΕ από την Ανατολική Ευρώπη κρέας αγριόχοιρου ως δήθεν κρέας ελαφιού;

5. Εισάγεται το κρέας αυτό από την Ανατολική Ευρώπη στο συνοριακό σταθμό του Lindau μέσω της Αυστρίας;

Απάντηση της κ. Gradin εξ ονόματος της Επιτροπής (13 Σεπτεμβρίου 1996)

1. Η Επιτροπή γνωρίζει ότι κρέας αγριόχοιρου έχει εισαχθεί παρανόμως από την Πολωνία στη Γερμανία.

2. Η Επιτροπή πληροφορήθηκε από τις γερμανικές αρχές ότι συνεχίζονται τελωνειακές έρευνες επί του θέματος.

3. Η Επιτροπή ενημέρωσε τις τελωνειακές αρχές της Πολωνίας, οι οποίες διεξάγουν επί τόπου έρευνες. Οι τελωνειακές αρχές της Γερμανίας έχουν ήδη ενημερώσει σχετικά τα κράτη μέλη που θα μπορούσαν να εμπλακούν στην εν λόγω κυκλοφορία κρέατος.

4. Η ποσότητα του παρανόμως εισαχθέντος κρέατος αγριόχοιρου δεν είναι ακόμη γνωστή. Στις αρχές της έρευνας, κατασχέθηκαν περίπου 6 τόνοι.

5. Οι εισαγωγές πραγματοποιήθηκαν μέσα από διάφορους συνοριακούς σταθμούς.
ΓΡΑΠΤΗ ΕΡΩΤΗΣΗ E-1261/96 υποβολή: Kirsten Jensen (PSE) προς την Επιτροπή (24 Μαΐου 1996)

Θέμα: Οικολογικές μπανάνες

Από τότε που η Επιτροπή έθεσε σε εφαρμογή τον κανονισμό για τις ποσοστώσεις στις εισαγωγές μπανάνας το 1993, έχει καταστεί εξαιρετικά δυσχερής η πώληση μπανάνας πέραν των ποσοστώσεων αυτών.

Αυτός είναι ένας από τους λόγους για τους οποίους δεν έχουν γίνει αρκετά ώστε να προωθηθεί η παραγωγή οικολογικής μπανάνας.

Προτίθεται η Επιτροπή να αναλάβει ενέργειες για την προώθηση της παραγωγής οικολογικής μπανάνας, π.χ. παραχωρώντας στην παραγωγή αυτή ένα μέρος της ποσόστωσης εισαγωγής;

Απάντηση του κ. Fischler εξ ονόματος της Επιτροπής (20 Ιουνίου 1996)

Οι βιολογικές μπανάνες εισάγονται στην αγορά της Κοινότητας υπό τους ίδιους όρους που εισάγονται όλες οι άλλες μπανάνες. Πριν από τη δημιουργία ενιαίας αγοράς, οι μπανάνες εισάγονταν στα κράτη μέλη σύμφωνα με τις διατάξεις που ίσχυαν για τις συνηθισμένες μπανάνες.

Οι βιολογικές μπανάνες που προέρχονται από διάφορες χώρες, συμπεριλαμβανομένης της Δομινικανικής Δημοκρατίας και της Αγκόλα, εισάγονται και πωλούνται στην Κοινότητα.

Η Κοινότητα και τα κράτη μέλη της πρέπει να συμμορφώνονται με το διεθνές δίκαιο. Πρόσφατα οι κανόνες της Παγκόσμιας Οργάνωσης Εμπορίου απαγορεύουν τη διάκριση μεταξύ παρόμοιων προϊόντων βάσει των μεθόδων παραγωγής, γεγονός το οποίο σημαίνει ότι δεν είναι δυνατό να δημιουργηθεί ή να παραχωρηθεί ποσόστωση εισαγωγής για βιολογικά προϊοντα.
ΓΡΑΠΤΗ ΕΡΩΤΗΣΗ E-1931/96 υποβολή: Luigi Florio (UPE) προς την Επιτροπή (16 Iουλίου 1996)

Θέμα: O αριθμός των ισχυουσών οδηγιών

Πόσες είναι οι οδηγίες που ισχύουν σήμερα στην ΕΕ;

Κοινή απάντηση στις γραπτές ερωτήσεις Ε-1931/96 και Ε-1932/96 του κ. Santer εξ ονόματος της Επιτροπής (29 Ιουλίου 1996)

Το Αξιότιμο Μέλος του Κοινοβουλίου θα βρει την ισχύουσα κοινοτική νομοθεσία στο ευρετήριο που δημοσιεύεται δύο φορές ετησίως από την Υπηρεσία Επίσημων Εκδόσεων των Ευρωπαϊκών Κοινοτήτων. Οι πράξεις που περιλαμβάνονται στο ευρετήριο αυτό επιλέγονται από τη βάση δεδομένων CELEX, που είναι προσιτή στο κοινό από το 1981. Το CELEX περιλαμβάνει σήμερα 1.587 ισχύουσες οδηγίες και 3.188 ισχύοντες κανονισμούς της Επιτροπής.